ངས་བལྟས་ན་ང་ཚོ་ངོ་མ་གཉིད་ལས་སད་རན་རེད།གལ་ཏེ་ད་དུང་ང་ཚོས་འདི་ལྟར་གཉིད་ལབ་བྱས་ན།ང་ཚོའི་མི་རབས་རྗེས་མ་དག་གིས།སྐྲ་སེར་པོ་དང་མིག་ལྗང་ཁུ་ཅན་གྱི་ནུབ་ཕྱོགས་པ་ཤ་སྟག་དགེ་རྒན་ལ་བསྟེན་ནས།རང་གི་མེས་པོ་ཚོ་ཇི་ལྟར་བྱུང་བའི་ལོ་རྒྱུས་དང་།ཨ་ཕས་བཀོལ་མྱོང་བའི་ཡིག་རིགས།ཨ་མས་བཤད་མྱོང་བའི་སྐད་ཆ་སོགས་ཡོད་ཚད་གསར་དུ་བསླབ་དགོས་བྱུང་རྒྱུ་ཡིན་པ་ཁོ་ཐག་རེད།གལ་ཏེ་དེ་ལྟར་བྱུང་ན་ང་ཚོས་ཡར་མེས་པོ་རྣམས་ཀྱི་གདོང་ལ་ཇི་ལྟར་བལྟ།མར་གཞོན་རབས་དག་གི་ཚོགས་ལ་ཇི་ལྟར་བཤད།བོད་རིགས་ཀྱི་ཞབས་འདྲེན།ལོ་རྒྱུས་ཀྱི་ཉེས་ཅན་ཟེར་བ་དེ་ཡང་ང་ཚོའི་མི་རབས་འདི་ལས་སུ་ཞིག་ཡོད།གཞན་ཡང་འདི་ལྟ་བུའི་ངོ་མཚར་རྨད་དུ་བྱུང་བའི་རིག་གཞུང་ཁྱད་པར་དུ་འཕགས་པ་ཞིག་བསམ་བཞིན་ཉམས་སུ་བཅུག་ན།ང་ཚོ་བོད་མི་རིགས་རང་གི་གྱོང་གུན་རི་རབ་ལས་ལྕི་བ་ཞིག་ཡིན་པར་མ་ཟད།རྒྱལ་ཁབ་འདིའི་ཡང་གྱོང་གུན་ཚབས་ཆེན་ཞིག་ཡིན་པར་གོར་མ་ཆག་ལ།འཛམ་གླིང་ཤེས་རིག་གི་བང་མཛོད་ལས་ཀྱང་རིན་ཐང་གཞལ་དུ་མེད་པའི་རིག་གནས་རིན་པོ་ཆེ་ཞིག་བོར་སོང་བ་ཡིན་པས།ང་ཚོ་སུ་ལའང་གྱོང་ལས་ཁེ་གཏན་ནས་མེད་པ་ཤེས་པར་བྱས་ཏེ།མི་ཉམས་རྒྱུན་འཛིན་དང་།གནས་པ་གོང་འཕེལ་བྱེད་པའི་ཐབས་ལ་འབད་པ་ཤིན་ཏུ་གལ་ཆེའོ།།